રાજકોટ સહિત સૌરાષ્ટ્રમાં બુધ અને ગુરૂવાર એક બે દિવસ બેંક કર્મચારીઓએ આપેલા હડતાલના પગલે પ્રથમ દિવસે જ બેંકો સજ્જડ બંધ રહી હતી. જેને કારણે કરોડોનો વહિવટ ખોરવાઇ ગયો હતો. બેંક બંધ રહેતા સામાન્ય નાગરિકને ભારે હાલાકીનો સામનો કરવો પડયો હતો. બીજી બાજુ બેંક કર્મચારીઓએ પોતાના પગાર સહિતના પ્રશ્ને જાણે પ્રજાને બાનમાં લીધી હોય તેવુ ચિત્ર ઉપસી રહ્યું છે. મહિનાની આખર તારીખના કારણે નોકરીયાત સહિતના લોકોને બેંક હડતાલથી નાણાભીડનો સામનો કરવો પડયો છે. રાજકોટ જિલ્લામાં બુધવારે મુખ્ય ર૯ રાષ્ટ્રીયકૃત બેંકોની ૧પ૦થી વધુ શાખાઓના કર્મચારીઓ હડતાલમાં જોડાયા હતા. જેને પગલે રાજકોટ જિલ્લાના મોટાભાગનો બેન્કીંગ વ્યવહાર ઠપ્પ થઇ ગયો હતો. બીજી બાજુ કર્મચારીઓએ પોતાની માંગ માટે સુત્રોચ્ચાર કરીને પોતાનો વિરોધ વ્યકત કર્યો હતો. રાજકોટ જિલ્લાની વાત કરીએ તો બુધવારે જ કરોડો રૂપિયાના વ્યવહાર ઠપ્પ થઇ ગયા હતા.